     ХҮҮХЭД ХАМГААЛЛЫН ТУХАЙ /ШИНЭЧИЛСЭН НАЙРУУЛГА/ ХУУЛЬД НЭМЭЛТ ОРУУЛАХ ТУХАЙ ХУУЛИЙН ТӨСЛИЙН ТАНДАН СУДАЛГААНЫ ТАЙЛАН

ЕРӨНХИЙ МЭДЭЭЛЭЛ

Монгол Улсын Үндсэн хуулийн Арван зургадугаар зүйлийн 11 дэх хэсэгт “...Гэр бүл, эх нялхас, хүүхдийн ашиг сонирхлыг төр хамгаална;”  хэмээн төрийн үүргийн хүрээнд хүүхдийг аливаа эрсдэл, хүчирхийлэл, үл хайхрах байдлаас хамгаалах эрх зүйн үндэслэлийг тодорхойсон.

Монгол Улс Хүүхдийн эрхийн тухай НҮБ-ын конвенцод нэгдэн орсон бөгөөд уг конвенцын 3 дугаар зүйлд  хүүхдийн талаар авах аливаа арга хэмжээнд хүүхдийн дээд ашиг сонирхлыг нэн тэргүүнд хангах зарчмыг тусгасан. Иймд хүүхдийн амь нас, эрүүл мэнд, аюулгүй байдалд эрсдэл учруулж болзошгүй нөхцөлөөс урьдчилан сэргийлэх, хамгаалах нь төр, гэр бүл, нийгмийн нийтлэг үүрэг юм.

Монгол Улсын Хүүхэд хамгааллын тухай /Шинэчилсэн найруулга/ хуульд хүүхдийг эрсдэлт нөхцөлд өртөхөөс урьдчилан сэргийлэх, хүүхэд хамгааллын үйлчилгээ үзүүлэх, хүүхдийн эрх, аюулгүй байдлыг хангахтай холбоотой зохицуулалтыг тусгасан боловч найм хүртэлх насны хүүхдийг насанд хүрсэн харгалзах хүнгүйгээр, хүүхдийн амь нас, эрүүл мэнд, аюулгүй байдалд эрсдэл учруулж болзошгүй нөхцөлд орхихыг шууд хориглосон зохицуулалт хангалтгүй байна.

Практикт найм хүртлэх насны хүүхдийг эцэг, эх, асран хамгаалагч болон бусад насанд хүрсэн хүний зохих хараа хяналтгүйгээр орхисны улмаас ахуйн осол, гал түймэр, түлэгдэлт, усны осол болон бусад эрсдэлд өртөх нөхцөл үүссээр байна.

Онцгой байдлын ерөнхий газрын 2025 оны 4 дүгээр сарын 3-ны мэдээллээр сүүлийн 20 жилийн хугацаанд гамшиг, аюулт үзэгдэл, ослын улмаас 987 хүүхэд амь насаа алдаж, 422 хүүхэд түлэгдэж, бэртэж, өвчилсөн байна. Үүнээс 443 хүүхэд усны ослоор, 361 хүүхэд объектын гал түймэрт өртөж амь насаа алдсан байна.  Уг мэдээлэлд хүүхдэд тавих хараа хяналтыг сайжруулах, найм хүртлэх насны хүүхдийг харгалзах хүнгүй ганцааранг нь үлдээхгүй байх, өрх, гэрийнхээ аюулгүй байдлыг хангахыг зөвлөсөн байна.

Энэхүү тандан судалгааны зорилго нь Монгол Улсад найм хүртэлх насны хүүхдийг насанд хүрсэн харгалзах хүнгүйгээр, хүүхдийн амь нас, эрүүл мэнд, аюулгүй байдалд эрсдэл учруулж болзошгүй нөхцөлд байдал байгаа эсэхийг тодорхойлох, одоо мөрдөж байгаа хууль тогтоомжийн зохицуулалт уг асуудлыг шийдвэрлэхэд хангалттай эсэхийг судлах, асуудлыг шийдвэрлэх боломжит хувилбаруудыг харьцуулан судалж, хуульд нэмэлт оруулах шаардлага байгаа эсэхийг тодорхойлоход оршино.

Хууль тогтоомжийн тухай хуулийн 13.3-т анхдагч хуулийн төсөл болон хүчин төгөлдөр үйлчилж байгаа хуульд зарчмын шинжтэй зохицуулалт шинээр нэмж оруулж байгаа хуулийн төслийг боловсруулахад хууль тогтоомжийн хэрэгцээ, шаардлагыг урьдчилан тандан судлахаар заасан.

Иймд найм хүртлэх насны хүүхдийг зөвхөн гаднаас нь цоожлон орхих үйлдлээр хязгаарлахгүйгээр, хүүхдийн амь нас, эрүүл мэнд, аюулгүй байдалд эрсдэл учруулж болзошгүй нөхцөлд насанд хүрсэн хүний зохих хараа хяналтгүйгээр орхихыг хориглох эрх зүйн зохицуулалтын хэрэгцээ, шаардлагыг тандан судлах үндэслэлтэй байна.

НЭГ. АСУУДАЛД ДҮН ШИНЖИЛГЭЭ ХИЙСЭН БАЙДАЛ

1.1.  Асуудлын мөн чанар

Найм хүртлэх насны хүүхэд нь нас, бие бялдар, сэтгэхүйн хөгжлийн онцлогоос шалтгаалан өөрийн амь нас, эрүүл мэнд, аюулгүй байдалд учирч болох эрсдэлийг бүрэн танин мэдэх, түүнээс өөрийгөө хамгаалах, шаардлагатай үед шуурхай тусламж авах боломж хязгаарлагдмал байдаг. Иймд найм хүртлэх насны хүүхдийг насанд хүрсэн хүний зохих хараа, хяналтгүйгээр орхих нь ахуйн болон орчны эрсдэлийг нэмэгдүүлэх нөхцөл болж байна. 

Хүүхэд хамгааллын тухай /шинэчилсэн найруулга/ хуулийн 4.1.3-т хүүхдийн хэвийн өсөлт, хөгжил, эрүүл мэнд, аюулгүй байдалд хор хохирол учруулах үйлдэл, эс үйлдэхүйг хүүхдийн эсрэг хүчирхийлэлд хамааруулсан бөгөөд 4.1.4-т амь нас, эрүүл мэнд, аюулгүй байдал, хөгжих хэвийн орчин алдагдсан, мөн эцэг, эх, асран хамгаалагч, харгалзан дэмжигчгүй хүүхдийг “эрсдэлт нөхцөлд байгаа хүүхэд” гэж тодорхойлсон байна.

Эдгээр зохицуулалтаас үзэхэд хүүхдийг эрсдэлт нөхцөлөөс хамгаалах эрх зүйн ерөнхий үндэс бүрдсэн боловч найм хүртэлх насны хүүхдийг насанд хүрсэн харгалзах хүнгүйгээр, хүүхдийн амь нас, эрүүл мэнд, аюулгүй байдалд эрсдэл учруулж болзошгүй нөхцөлд учруулж болзошгүй нөхцөлд орхихыг шууд хориглосон, урьдчилан сэргийлэх шинжтэй тодорхой хэм хэмжээ шаардлагатай эсэх асуудлыг тусгайлан авч үзэх шаардлагатай байна.

1.2.  Практикт үүсэж буй эрсдэлийн нөхцөл байдал

Найм хүртлэх насны хүүхдийг хараа, хяналтгүй орхих асуудал нь зөвхөн хүүхдийг гэрт нь ганцааранг нь үлдээхтэй хязгаарлагдахгүй. Тухайлбал: 

· гэр, орон сууцанд насанд хүрсэн хүний хараа, хяналтгүй үлдээх;
· хүүхдийг гаднаас нь цоожлон орхих;
· гал, зуух, халаагуур, цахилгаан хэрэгслийн ойролцоо хараа, хяналтгүй үлдээх;
· халуун ус, буцалсан шингэн, шатамхай болон аюултай зүйлсийн ойролцоо үлдээх;
· гол, нуур, цөөрөм, усан сан болон бусад усны ойролцоо хараа, хяналтгүй орхих;
· нүх, суваг, бохирын байгууламж, барилга байгууламж, өндөрлөг болон бусад аюултай орчинд үлдээх;
· хүүхэд өөрөө аюулгүй байдлаа хангах боломжгүй нөхцөлд насанд хүрсэн хүний зохих хяналтгүй байлгах зэрэг хэлбэрээр илэрч болно.

Иймд хуулийн зохицуулалтыг зөвхөн “хүүхдийг цоожлон орхих” гэх нэг хэлбэрээр хязгаарлах нь асуудлын бодит хүрээг бүрэн хамрахгүй байх эрсдэлтэй. Харин хүүхдийн амь нас, эрүүл мэнд, аюулгүй байдалд эрсдэл учруулж болзошгүй нөхцөл болон тухайн хүүхдэд зохих хараа, хяналт тавих насанд хүрсэн хүн байгаа эсэхийг гол шалгуур болгох нь асуудлын агуулгад нийцнэ.

1.3.  Осол, эндэгдлийн талаарх албан ёсны мэдээлэл

Онцгой байдлын ерөнхий газрын мэдээллээр сүүлийн 20 жилийн хугацаанд гамшиг, аюулт үзэгдэл, ослын улмаас 987 хүүхэд амь насаа алдаж, 422 хүүхэд түлэгдэж, бэртэж, өвчилсөн байна. Үүнээс 443 хүүхэд усны ослоор, 361 хүүхэд объектын гал түймэрт өртөж амь насаа алдсан талаар мэдээлсэн байна. Тус байгууллагаас хүүхдэд тавих хараа хяналтыг сайжруулах, найм хүртлэх насны хүүхдийг харгалзах хүнгүй ганцааранг нь үлдээхгүй байхыг зөвлөжээ.

Энэхүү статистик нь бүх тохиолдлыг “хараа хяналтгүй орхисноос” шалтгаалсан гэж шууд дүгнэх үндэслэл болохгүй боловч хүүхдийн осол, эндэгдэлд хүргэж болох эрсдэлийн нэг хүчин зүйл болох насанд хүрсэн хүний зохих хараа, хяналтгүй байдалд төрийн байгууллагаас тогтмол анхаарал хандуулж байгааг харуулж байна.

Түүнчлэн 2025 оны 7 дугаар сарын 7-ны байдлаар улсын хэмжээнд 12 аймгийн 26 суманд гол, усны 42 удаагийн осол бүртгэгдэж, 26 хүн амь насаа алдсаны 8 нь хүүхэд байсан талаар ОБЕГ мэдээлсэн. Тус мэдээлэлд гол, усны ослын нийтлэг шалтгаанд бага насны хүүхдийг хараа, хяналтгүй орхих явдлыг шууд дурдсан байна.

Мөн 2021–2025 онд улсын хэмжээнд усны ослын улмаас 464 хүн амь насаа алдсаны 105 нь хүүхэд байсан бөгөөд ОБЕГ хүүхдийг хараа, хяналтгүй орхихыг усны ослын түгээмэл шалтгаануудын нэг гэж мэдээлсэн байна.

2026 оны 9 дүгээр сарын 2-ны байдлаар улсын хэмжээнд усны ослын 118 дуудлага, мэдээлэл бүртгэгдэж, 82 хүн амь насаа алдсаны 25 нь хүүхэд байжээ. ОБЕГ-аас бага насны хүүхдийг гол, голын эрэг дагуу хараа, хяналтгүй орхихгүй байхыг зөвлөсөн байна.

1.4.  Одоогийн эрх зүйн зохицуулалтын дүн шинжилгээ

Монгол Улсын хүүхэд хамгааллын эрх зүйн тогтолцоонд хүүхдийн амь нас, эрүүл мэнд, аюулгүй байдлыг хамгаалах, эрсдэлт нөхцөлд байгаа хүүхдийг илрүүлэх, хамгаалах, үйлчилгээ үзүүлэх ерөнхий зохицуулалт бий.

Хүүхэд хамгааллын тухай хуулийн 4.1.4-т “эрсдэлт нөхцөлд байгаа хүүхэд”-ийн хүрээнд:

· амь нас, эрүүл мэнд, аюулгүй байдал, хөгжих хэвийн орчин нь алдагдсан хүүхэд;
· хүчирхийлэлд өртсөн буюу өртөх нөхцөлд байгаа хүүхэд;
· эцэг, эх, асран хамгаалагч, харгалзан дэмжигчгүй хүүхдийг тус тус хамруулсан байна.

Энэ нь хүүхдийг эрсдэлт нөхцөлөөс хамгаалах эрх зүйн суурь зохицуулалт хэдийн бүрдсэнийг харуулна. Гэвч эрсдэл бодитоор үүссэний дараа хамгаалалтын үйлчилгээ үзүүлэх зохицуулалт болон эрсдэл үүсэхээс өмнө найм хүртлэх насны хүүхдийг хараа, хяналтгүй орхихоос урьдчилан сэргийлэх хоригийн зохицуулалтын хооронд ялгаа байна.

Өөрөөр хэлбэл, одоогийн эрх зүйн зохицуулалт нь хүүхэд эрсдэлт нөхцөлд орсон тохиолдолд хамгааллын арга хэмжээ авах боломжийг бүрдүүлж байгаа боловч тухайн эрсдэлийг бий болгох зан үйл болох “найм хүртэлх насны хүүхдийг насанд хүрсэн харгалзах хүнгүйгээр орхих”-ыг бүхэлд нь, тодорхой шалгууртайгаар хориглосон зохицуулалтыг тусгайлан авч үзэх шаардлага байна.

1.5.  “Цоожлон орхих” болон “харгалзах насанд хүрсэн хүнгүйгээр орхих” ойлголтын ялгаа

Судалгааны явцад хуулийн зохицуулалтыг зөвхөн хүүхдийг гаднаас нь цоожлон орхих үйлдэлд хамааруулах эсэхийг авч үзэх шаардлагатай.

“Цоожлон орхих” гэдэг нь хүүхдийг тодорхой орон зайд гарах боломжгүй байдлаар үлдээсэн нөхцөлийг илэрхийлэх боловч хүүхэд цоожтой бус байсан ч насанд хүрсэн хүний зохих хараа, хяналтгүйгээр аюултай орчинд үлдсэн тохиолдолд амь нас, эрүүл мэнд, аюулгүй байдалд эрсдэл учирч болно.

Иймд асуудлын шалтгаан, үр дагаврыг бүхэлд нь авч үзвэл: “цоожлон орхих” → үйлдлийн нэг хэлбэр харин “харгалзах насанд хүрсэн хүнгүйгээр, эрсдэлтэй нөхцөлд орхих” → хамгаалах шаардлагатай эрх зүйн харилцааны өргөн хүрээ гэж авч үзэх боломжтой.

Энэ үндэслэлээр хуулийн төсөлд “найм хүртэлх насны хүүхдийг насанд хүрсэн харгалзах хүнгүйгээр, хүүхдийн амь нас, эрүүл мэнд, аюулгүй байдалд эрсдэл учруулж болзошгүй нөхцөлд харгалзах насанд хүрсэн хүнгүйгээр орхихыг хориглоно” гэсэн зарчмын зохицуулалтыг тусгах асуудлыг судалж байна. 

1.6.  Асуудлын шалтгаан

Дүн шинжилгээгээр найм хүртлэх насны хүүхэд хараа, хяналтгүй үлдэхэд дараах хүчин зүйлс нөлөөлж болзошгүй байна. Үүнд:

Нэгдүгээрт: хүүхдийн нас, хөгжлийн онцлог. Найм хүртлэх насны хүүхэд аюулыг бүрэн үнэлэх, ослоос өөрийгөө хамгаалах, шаардлагатай тусламжийг шуурхай авах чадвар хязгаарлагдмал.

Хоёрдугаарт: эцэг, эх, асран хамгаалагчийн хараа, хяналт хангалтгүй байх.
ОБЕГ-ын мэдээллүүдэд хүүхдийг хараа, хяналтгүй орхих нь усны ослын шалтгаан нөхцөлийн нэгээр тогтмол дурдагдаж байна.

Гуравдугаарт: ахуйн орчны эрсдэл. Гал, цахилгаан, халуун зүйл, ус, өндөрлөг, нүх суваг зэрэг өдөр тутмын орчинд хүүхдийн хувьд богино хугацаанд осол гарах боломжтой.
Дөрөвдүгээрт: урьдчилан сэргийлэх эрх зүйн тодорхой шаардлага хангалтгүй байх асуудал. Хүүхэд эрсдэлт нөхцөлд орсны дараах хамгаалалтын зохицуулалт байгаа боловч эрсдэл үүсэхээс өмнө насанд хүрсэн хүний зохих хараа, хяналтыг хангах талаар тусгай, ойлгомжтой хоригийн хэм хэмжээ шаардлагатай эсэхийг нарийвчлан авч үзэх шаардлагатай.

1.7.  Эрх зүйн зохицуулалтын хэрэгцээ, шаардлагын урьдчилсан үнэлгээ

Хууль тогтоомжийн тухай хуулийн 13 дугаар зүйлд хууль тогтоомжийн төсөл боловсруулах хэрэгцээ, шаардлагыг холбогдох аргачлалын дагуу тодорхойлохоор заасан. Энэ хүрээнд дээрх асуудлыг дүгнэхэд дараах нөхцөл байдал тогтоогдож байна:

· Найм хүртлэх насны хүүхдийн осол, эндэгдэл бодитой бүртгэгдэж байгаа бөгөөд ОБЕГ-аас хүүхдийн хараа, хяналтгүй байдлыг зарим ослын нийтлэг шалтгаан, эрсдэлийн хүчин зүйл гэж мэдээлж байна.
· Одоо байгаа эрх зүйн хамгаалалтын суурь байна.
· Хүүхэд хамгааллын тухай хууль хүүхдийн амь нас, эрүүл мэнд, аюулгүй байдлыг хамгаалах, эрсдэлт нөхцөлд байгаа хүүхдийг хамгаалах ерөнхий зохицуулалттай.
· Урьдчилан сэргийлэх зохицуулалтыг тодорхой болгох шаардлага байгаа эсэхийг судлах үндэслэлтэй.
· Ялангуяа найм хүртлэх насны хүүхдийг насанд хүрсэн хүний зохих хараа, хяналтгүйгээр эрсдэлтэй орчинд үлдээх явдлыг шууд хориглох нь одоогийн хамгаалалтын тогтолцоонд ямар нэмэлт ач холбогдолтой болохыг судлах шаардлагатай.
· Хуулийн зохицуулалтыг хэт явцуу болгохоос зайлсхийх шаардлагатай.
· Зөвхөн “цоожлон орхих”-ыг хориглох бус, хүүхдийн амь нас, эрүүл мэнд, аюулгүй байдалд эрсдэл учруулж болзошгүй нөхцөлд харгалзах насанд хүрсэн хүнгүйгээр орхих үйлдлийг хамруулах эсэхийг судлах нь зүйтэй.
· Бусад хуультай уялдуулах шаардлагатай.
Хүүхэд хамгааллын тухай хуулийн шинэ зохицуулалт нь хүүхдийн эрх, гэр бүлийн харилцаа, эрүүгийн болон зөрчлийн эрх зүй, хүүхэд хамгааллын үйлчилгээний холбогдох зохицуулалттай давхардал, хийдэл үүсгэхгүй байхаар боловсруулагдах шаардлагатай.

Иймээс асуудлын дүн шинжилгээний үр дүнд найм хүртэлх насны хүүхдийг насанд хүрсэн харгалзах хүнгүйгээр, хүүхдийн амь нас, эрүүл мэнд, аюулгүй байдалд эрсдэл учруулж болзошгүй нөхцөлд орхихоос урьдчилан сэргийлэх эрх зүйн зохицуулалтын хэрэгцээ, шаардлагыг тусгайлан судлах хангалттай үндэслэл байна гэж үзэж байна.


ХОЁР. АСУУДЛЫГ ҮҮСГЭЖ БУЙ УЧИР ШАЛТГААН

Найм үртэлх насны хүүхдийг насанд хүрсэн харгалзах хүнгүйгээр, хүүхдийн амь нас, эрүүл мэнд, аюулгүй байдалд эрсдэл учруулж болзошгүй нөхцөлд орхих асуудал нь хүүхдийн нас, хөгжлийн онцлог, гэр бүл, ахуйн орчны эрсдэл, эцэг, эх, асран хамгаалагчийн хараа хяналт, хүүхэд хамгааллын урьдчилан сэргийлэх тогтолцоо, эрх зүйн зохицуулалтын тодорхой бус байдлаас шалтгаалан үүсэж байна. 

2.1. Найм хүртэлх насны хүүхдийн нас, хөгжлийн онцлог

Найм хүртэлх насны хүүхэд нь аюултай болон эрсдэлтэй нөхцөл байдлыг насанд хүрсэн хүнтэй адил түвшинд танин мэдэх, үнэлэх, түүнээс өөрийгөө хамгаалах боломж хязгаарлагдмал байдаг.

Тухайлбал, гал, халуун зүйл, цахилгаан хэрэгсэл, ус, өндөрлөг газар, замын хөдөлгөөн зэрэг өдөр тутмын орчинд үүсэж болох аюулыг урьдчилан таних, осол гарсан тохиолдолд өөрийгөө хамгаалах, тусламж дуудах, яаралтай зөв шийдвэр гаргах чадвар нь хүүхдийн нас, хөгжлийн онцлогоос хамаарна.

Иймд Найм хүртэлх насны хүүхдийг насанд хүрсэн харгалзах хүнгүйгээр орхих нь тухайн хүүхдийн өөрөө эрсдэлийг танин мэдэж, түүнээс урьдчилан сэргийлэх боломжтой эсэхээс үл хамааран осол, гэмтэлд өртөх эрсдэлийг нэмэгдүүлж болзошгүй байна.

2.2. Эцэг, эх, асран хамгаалагчийн хараа, хяналт хангалтгүй байх

Найм хүртэлх насны хүүхэд өдөр тутмын амьдралдаа эцэг, эх, асран хамгаалагч болон бусад насанд хүрсэн хүний анхаарал, халамж, хамгаалалтаас ихээхэн хамааралтай байдаг.

Хүүхдийг тодорхой хугацаагаар ганцааранг нь үлдээх, гэрт нь гаднаас нь цоожлох, аюултай орчны ойролцоо харгалзах хүнгүй байлгах зэрэг нь хүүхдийн аюулгүй байдалд шууд эрсдэл бий болгож болзошгүй.

Онцгой байдлын байгууллагаас хүүхдийн осол, эндэгдлээс урьдчилан сэргийлэх зөвлөмждөө бага насны хүүхдийг хараа, хяналтгүй орхихгүй байхыг тогтмол анхааруулж ирсэн. Тухайлбал, ОБЕГ-аас мэдээлснээр сүүлийн 20 жилийн хугацаанд гамшиг, аюулт үзэгдэл, ослын улмаас 987 хүүхэд амь насаа алдаж, 422 хүүхэд түлэгдэж, бэртэж, өвчилсөн байна. Мөн усны осол болон гал түймрийн улмаас хүүхэд амь насаа алдах тохиолдлууд бүртгэгдсэн байна.

Эдгээр тоон мэдээлэл нь бүх тохиолдол хараа хяналтгүй байдлаас шууд шалтгаалсан гэсэн үг биш боловч хүүхдийн аюулгүй байдалд насанд хүрсэн хүний зохих хяналт чухал болохыг харуулж байна.

2.3. Ахуйн болон хүрээлэн буй орчны эрсдэл

Хүүхдийг хараа, хяналтгүй орхих үед өдөр тутмын амьдралд энгийн мэт харагддаг орчин богино хугацаанд хүүхдийн амь нас, эрүүл мэндэд аюул учруулах нөхцөл болж болно.Үүнд:

· гал, зуух, пийшин, халаагуур;
· цахилгаан хэрэгсэл, цахилгааны утас, залгуур;
· халуун ус, буцалсан шингэн;
· эм, химийн болон шатамхай бодис;
· цонх, тагт, дээвэр зэрэг өндөрлөг;
· гол, нуур, цөөрөм, усан сан;
· ил задгай нүх, суваг, бохирын байгууламж;
· барилга, засварын талбай;
· авто зам болон тээврийн хэрэгслийн орчин зэрэг эрсдэлтэй нөхцөл хамаарна.

Ийм эрсдэл бүхий орчинд Найм хүртэлх насны хүүхэд ганцаараа үлдэхэд осол гарахаас өмнө урьдчилан сэргийлэх, шуурхай арга хэмжээ авах насанд хүрсэн хүн байхгүй байх нь эрсдэлийг нэмэгдүүлдэг.

2.4.  Хүүхдийг зөвхөн “цоожлон орхих” байдлаар ойлгох хязгаарлалт

Практикт хүүхдийг гэрт нь гаднаас нь цоожлон орхих нь анхаарал татахуйц нэг хэлбэр боловч асуудал зөвхөн энэ үйлдлээр хязгаарлагдахгүй.

Хүүхэд хаалга нь цоожтой бус боловч гэртээ ганцаараа үлдэх, усны ойролцоо харгалзах хүнгүй байх, гал, цахилгаан, халуун зүйлсийн дэргэд ганцаараа байх, өндөр эрсдэлтэй орчинд насанд хүрсэн хүний хяналтгүй байх зэрэг тохиолдолд мөн адил аюулд өртөх боломжтой.

Иймээс эрх зүйн зохицуулалтыг “хүүхдийг цоожлон орхих”-оор хязгаарлах нь асуудлын шалтгаан, хэлбэрийг явцуу хүрээнд авч үзэх нөхцөл үүсгэж болзошгүй.

2.5.  Урьдчилан сэргийлэх эрх зүйн зохицуулалтын тодорхой бус байдал

Одоогийн хүүхэд хамгааллын эрх зүйн зохицуулалт нь хүүхдийн эрхийг хамгаалах, эрсдэлт нөхцөлд байгаа хүүхдийг илрүүлэх, хамгаалах, үйлчилгээ үзүүлэх үндсэн тогтолцоог бүрдүүлсэн.

Гэвч Найм хүртэлх насны хүүхдийг ямар нөхцөлд, хэдий хугацаагаар, ямар насны болон ямар чадвартай насанд хүрсэн хүний хараа, хяналтгүйгээр орхисон тохиолдолд хүүхдийн амь нас, эрүүл мэнд, аюулгүй байдалд эрсдэл учирсан гэж үзэх талаар урьдчилан сэргийлэх шинжтэй, ойлгомжтой зохицуулалт шаардлагатай эсэх асуудал байна.

Өөрөөр хэлбэл, хүүхэд бодитойгоор осол, гэмтэлд өртсөний дараа хамгаалах бус, түүнээс өмнө эрсдэлтэй нөхцөл бий болохоос урьдчилан сэргийлэх эрх зүйн зохицуулалтыг тодорхой болгох шаардлага үүсэж байна.

2.6. Хүүхдийн осол, эндэгдлийн эрсдэлийг бууруулах урьдчилан сэргийлэх арга хэмжээний шаардлага

Хүүхдийн осол, гэмтэл, эндэгдэл нь зөвхөн нэг байгууллагын үйл ажиллагаагаар шийдвэрлэх асуудал биш бөгөөд эцэг, эх, асран хамгаалагч, хүүхэд хамгааллын байгууллага, цагдаа, онцгой байдал, эрүүл мэнд, боловсрол болон нутгийн захиргааны байгууллагын оролцоог шаарддаг.

Иймд хүүхдийн амь нас, эрүүл мэнд, аюулгүй байдлыг хамгаалах зорилгоор:

· эрсдэлийг эрт илрүүлэх;
· эцэг, эх, асран хамгаалагчийн хариуцлагыг тодорхой болгох;
· Найс хүртлэх насны хүүхдийг зохих насанд хүрсэн хүний хараа, хяналтгүйгээр эрсдэлтэй нөхцөлд үлдээхээс урьдчилан сэргийлэх;
· хүүхэд хамгааллын байгууллага болон холбогдох байгууллагын хариу арга хэмжээг уялдуулах;
· олон нийтэд чиглэсэн урьдчилан сэргийлэх мэдээлэл, сургалтыг тогтмолжуулах шаардлагатай.

2.7.  Асуудлын үндсэн шалтгаан–үр дагаврын уялдаа

Судалгаанд хамрагдсан нөхцөл байдлыг дараах байдлаар нэгтгэн үзэж болно. Үндсэн шалтгаан:

Найм хүртлэх насны хүүхдийн өөрийгөө хамгаалах чадвар хязгаарлагдмал
↓
Эцэг, эх, асран хамгаалагчийн зохих хараа, хяналтгүй үлдэх
↓
Хүүхэд ахуйн болон хүрээлэн буй орчны эрсдэлтэй нөхцөлд ганцаараа үлдэх
↓
Эрсдэлийг таних, ослоос өөрийгөө хамгаалах, тусламж авах боломж хязгаарлагдах
↓
Осол, гэмтэл, эрүүл мэндийн хохирол, улмаар амь насанд аюул учрах эрсдэл нэмэгдэх

Харин эрх зүйн түвшинд:

Ерөнхий хамгаалалтын зохицуулалт байгаа
↓
Гэвч эрсдэл үүсэхээс өмнө хориглох тодорхой хэм хэмжээний хэрэгцээ бий эсэх асуудал
↓
Хуулийн зохицуулалтын хэрэгцээ, шаардлагыг тандан судлах шаардлага гэж үзэж болно.

Дээрх нөхцөл байдлаас үзэхэд Найм хүртэлх насны хүүхдийг насанд хүрсэн харгалзах хүнгүйгээр орхих асуудал нь зөвхөн гэр бүлийн хүрээнд үүсэх харилцаа бус, хүүхдийн амь нас, эрүүл мэнд, аюулгүй байдлыг хамгаалах төрийн бодлого, хүүхэд хамгааллын эрх зүйн зохицуулалттай шууд холбоотой асуудал байна.

Түүнчлэн асуудлын шалтгаан нь зөвхөн хүүхдийг гаднаас нь цоожлон орхих явдал бус, хүүхдийн нас, хөгжлийн онцлогийг харгалзан үзэлгүйгээр түүнийг аюултай нөхцөлд зохих насанд хүрсэн хүний хараа, хяналтгүй үлдээж байгаа байдалтай холбоотой байна.

Иймээс хуулийн төсөл боловсруулахдаа “цоожлон орхих” гэх тодорхой нэг үйлдлийг хориглохоос илүү өргөн хүрээнд “Найм хүртэлх насны хүүхдийг насанд хүрсэн харгалзах хүнгүйгээр, түүний амь нас, эрүүл мэнд, аюулгүй байдалд нь эрсдэл учруулж болзошгүй нөхцөлд орхих” асуудлыг эрх зүйн зохицуулалтад тусгах хэрэгцээ, шаардлагыг судлах нь зүйтэй байна.

ГУРАВ. АСУУДЛЫГ ШИЙДВЭРЛЭХ ЗОРИЛГЫГ ТОДОРХОЙЛСОН БАЙДАЛ

Энэхүү хуулийн төслийн үндсэн зорилго нь Найм хүртэлх насны хүүхдийг насанд хүрсэн харгалзах хүнгүйгээр, түүний амь нас, эрүүл мэнд, аюулгүй байдалд нь эрсдэл учруулж болзошгүй нөхцөлд орхихоос урьдчилан сэргийлэх, хүүхдийн аюулгүй байдлыг хангах эрх зүйн зохицуулалтыг боловсронгуй болгоход оршино.

Энэхүү зорилгын хүрээнд хүүхэд бодитоор осол, гэмтэлд өртсөний дараа хамгаалах арга хэмжээ авахын зэрэгцээ эрсдэл үүсэхээс өмнө урьдчилан сэргийлэх эрх зүйн зохицуулалтыг тодорхой болгоно.

Үндсэн зорилгыг хэрэгжүүлэхийн тулд дараах зорилтыг дэвшүүлнэ:

Нэгдүгээрт: Найм хүртэлх насны хүүхдийг насанд хүрсэн харгалзах хүнгүйгээр, түүний амь нас, эрүүл мэнд, аюулгүй байдалд нь эрсдэл учруулж болзошгүй нөхцөлд орхихтой холбоотой харилцааг эрх зүйн зохицуулалтад тодорхой тусгах.

Хоёрдугаарт. Найм хүртэлх насны хүүхдийг насанд хүрсэн харгалзах хүнгүйгээр, түүний амь нас, эрүүл мэнд, аюулгүй байдалд нь эрсдэл учруулж болзошгүй нөхцөлд орхихыг хориглох эрх зүйн үндэслэлийг бий болгох.

Гуравдугаарт. Хүүхдийг зөвхөн гаднаас нь цоожлон орхих зэрэг тодорхой нэг үйлдлээр хязгаарлахгүйгээр, хүүхдийн амь нас, эрүүл мэнд, аюулгүй байдалд эрсдэл учруулж болохуйц нөхцөлд хараа, хяналтгүй үлдээх асуудлыг хамруулах.

Дөрөвдүгээрт. Эцэг, эх, асран хамгаалагч болон хүүхдийн төлөө хариуцлага хүлээж байгаа этгээдийн хүүхдийн аюулгүй байдлыг хангах, зохих хараа, хяналт тавих үүргийг хэрэгжүүлэхэд урьдчилан сэргийлэх эрх зүйн шаардлагыг бий болгох.

Тавдугаарт. Хүүхэд хамгааллын байгууллага болон холбогдох төрийн байгууллага эрсдэлтэй нөхцөлд байгаа найм хүртлэх насны хүүхдийг эрт илрүүлэх, урьдчилан сэргийлэх, шаардлагатай хамгааллын арга хэмжээ авах эрх зүйн үндсийг тодорхой болгох.

Зургаадугаарт. Хүүхдийн амь нас, эрүүл мэнд, аюулгүй байдлыг хамгаалахтай холбоотой одоо мөрдөгдөж байгаа хууль тогтоомжтой шинэ зохицуулалтыг уялдуулж, давхардал, хийдэл үүсгэхгүй байх.

Хуулийн төсөл хэрэгжсэнээр дараах үр дүнд хүрсэн эсэхийг дараах шалгуураар үнэлэх боломжтой:

	№
	Шалгуур
	Хүлээгдэж буй үр дүн

	
1.
	Эрх зүйн тодорхой байдал
	Найм хүртлэх насны хүүхдийг эрсдэлтэй нөхцөлд харгалзах насанд хүрсэн хүнгүйгээр орхихтой холбоотой хориг тодорхой болно.

	2.
	Урьдчилан сэргийлэлт
	Хүүхэд осол, гэмтэлд өртөхөөс өмнө эрсдэлийг бууруулах эрх зүйн боломж нэмэгдэнэ.

	3.
	Хүүхдийн аюулгүй байдал
	Хүүхдийн амь нас, эрүүл мэнд, аюулгүй байдлыг хамгаалах урьдчилан сэргийлэх арга хэмжээний эрх зүйн үндэс бэхжинэ.

	4.
	Хариуцлагын ойлгомжтой байдал
	Эцэг, эх, асран хамгаалагч болон хүүхдийг харгалзаж буй этгээдийн анхаарал, хяналтын шаардлага илүү тодорхой болно.

	5.
	Байгууллагын уялдаа
	Хүүхэд хамгааллын болон бусад холбогдох байгууллагын урьдчилан сэргийлэх ажиллагааны эрх зүйн үндэс тодорхой болно.

	6.
	Хууль хоорондын уялдаа
	Хүүхэд хамгаалал, гэр бүл, эрүүгийн болон зөрчлийн холбогдох зохицуулалттай уялдсан байна.



Хүүхэд хамгаалал, гэр бүл, эрүүгийн болон зөрчлийн холбогдох зохицуулалттай уялдсан байна.

Хуулийн төсөл хэрэгжсэнээр:

· Найм хүртлэх насны хүүхдийг эрсдэлтэй нөхцөлд хараа, хяналтгүй үлдээхээс урьдчилан сэргийлэх эрх зүйн зохицуулалт тодорхой болно;
· хүүхдийн аюулгүй байдлыг хамгаалах урьдчилан сэргийлэх арга хэмжээний эрх зүйн үндэс бэхжинэ;
· эцэг, эх, асран хамгаалагчийн хүүхдийн аюулгүй байдлыг хангах үүргийг хэрэгжүүлэхэд эрх зүйн шаардлага тодорхой болно;
· хүүхэд хамгааллын байгууллагын эрсдэлийг эрт илрүүлэх, урьдчилан сэргийлэх ажиллагааг хэрэгжүүлэх эрх зүйн үндэс тодорхой болно;
· хүүхдийг зөвхөн осол, гэмтэлд өртсөний дараа хамгаалах бус, осол гарахаас өмнө эрсдэлийг бууруулах чиглэлд хүүхэд хамгааллын бодлого, үйл ажиллагааг чиглүүлэх боломж нэмэгдэнэ.

Тандан судалгааны үр дүнг үндэслэн хуулийн төслийн зорилгыг дараах байдлаар нэгтгэн томьёолж болно:

“Найм хүртэлх насны хүүхдийг насанд хүрсэн харгалзах хүнгүйгээр, түүний амь нас, эрүүл мэнд, аюулгүй байдалд нь эрсдэл учруулж болзошгүй нөхцөлд орхихоос урьдчилан сэргийлэх, хүүхдийн аюулгүй байдлыг хангах эрх зүйн зохицуулалтыг боловсронгуй болгох.”

Энэхүү зорилго нь хүүхдийг гаднаас нь цоожлон орхих нэг хэлбэрийг дангаар нь зохицуулах бус, найм хүртлэх насны хүүхэд насанд хүрсэн хүний зохих хараа, хяналтгүйгээр эрсдэлтэй нөхцөлд үлдэхээс урьдчилан сэргийлэхэд чиглэнэ.


ДӨРӨВ. АСУУДЛЫГ ЗОХИЦУУЛАХ ХУВИЛБАРУУД, ТЭДГЭЭРИЙН ЭЕРЭГ, 
			СӨРӨГ ТАЛЫГ ХАРЬЦУУЛСАН БАЙДАЛ

Тандан судалгааны хүрээнд Найм хүртэлх насны хүүхдийг насанд хүрсэн харгалзах хүнгүйгээр, түүний амь нас, эрүүл мэнд, аюулгүй байдалд нь эрсдэл учруулж болзошгүй нөхцөлд орхихоос урьдчилан сэргийлэх асуудлыг шийдвэрлэх боломжит хувилбаруудыг авч үзэв.

Одоогийн эрх зүйн зохицуулалтаар хүүхдийг эрсдэлт нөхцөлд өртөхөөс урьдчилан сэргийлэх, эрсдэлт нөхцөлд байгаа хүүхдийг илрүүлэх, аюулыг арилгах, хамгааллын үйлчилгээ үзүүлэх зохицуулалт бий. Тухайлбал, Хүүхэд хамгааллын тухай хуулийн 4.1.4-т амь нас, эрүүл мэнд, аюулгүй байдал, хөгжих хэвийн орчин нь алдагдсан болон эцэг, эх, асран хамгаалагч, харгалзан дэмжигчгүй хүүхдийг эрсдэлт нөхцөлд байгаа хүүхдэд хамааруулсан. Мөн 6.1-д урьдчилан сэргийлэх үйлчилгээг хүүхэд хамгааллын үйлчилгээний нэг хэлбэрээр тогтоосон байна.

Гэвч найм хүртлэх насны хүүхдийг тодорхой нөхцөлд насанд хүрсэн хүний зохих хараа, хяналтгүйгээр орхихоос урьдчилан сэргийлэх тодорхой хориглох хэм хэмжээ бий болгох эсэхийг тусгайлан авч үзэх шаардлагатай байна. Иймээс дараах гурван хувилбарыг харьцуулан судлав.

Нэгдүгээр хувилбар: Нэмэлт эрх зүйн зохицуулалт хийхгүй байх

Одоо хүчин төгөлдөр мөрдөгдөж байгаа Хүүхэд хамгааллын тухай хууль болон бусад холбогдох хууль тогтоомжийн хүрээнд асуудлыг зохицуулах бөгөөд шинээр тусгай хориглох зохицуулалт бий болгохгүй байх.

Энэ тохиолдолд эрсдэлт нөхцөлд байгаа хүүхдийг илрүүлэх, хамгаалах, аюулыг арилгах, шаардлагатай үйлчилгээ үзүүлэх одоо байгаа тогтолцоог ашиглана. Хүүхэд хамгааллын тухай хуулийн 7.1-д эрсдэлт нөхцөлд байгаа хүүхэд аюултай нөхцөлд орсон бол аюулыг зайлуулах, аюул учруулах нөхцөлийг арилгах арга хэмжээг нэн даруй авахыг зохицуулсан.

Эерэг тал
· Шинээр хууль боловсруулах, батлах шаардлагагүй.
· Нэмэлт захиргааны болон төсвийн зардал харьцангуй бага.
· Одоо байгаа хүүхэд хамгааллын тогтолцоо, үйлчилгээний механизмыг ашиглах боломжтой.
· Хууль тогтоомжийн тоо, зохицуулалтын ачааллыг нэмэгдүүлэхгүй.
· Хүүхэд хамгааллын үйлчилгээний одоо байгаа зохицуулалтыг үргэлжлүүлэн хэрэгжүүлэх боломжтой.

Сөрөг тал

· Найм хүртэлх насны хүүхдийг насанд хүрсэн харгалзах хүнгүйгээр, түүний амь нас, эрүүл мэнд, аюулгүй байдалд нь эрсдэл учруулж болзошгүй нөхцөлд орхихоос урьдчилан сэргийлэх тусгай хоригийн агуулга тодорхой бус хэвээр үлдэх боломжтой.
· Урьдчилан сэргийлэх арга хэмжээг хэрэгжүүлэхэд тухайн үйлдэл, эс үйлдэхүйг хэрхэн үнэлэх талаарх ойлголтын зөрүү үүсэх эрсдэлтэй.
· “Хүүхэд бодитоор эрсдэлт нөхцөлд орсон эсэх”-д тулгуурласан хариу арга хэмжээ давамгайлах бөгөөд эрсдэл үүсэхээс өмнө урьдчилан сэргийлэх зохицуулалтыг тусгайлан тодорхойлох боломж хязгаарлагдана.
· Эцэг, эх, асран хамгаалагчийн хүүхдийн аюулгүй байдалд тавих зохих хараа, хяналтын шаардлагыг тусгайлан ойлгомжтой болгох боломж хязгаарлагдана.

Хоёрдугаар хувилбар: Эрх зүйн шинэ хориг тогтоохгүйгээр урьдчилан сэргийлэх арга хэмжээг эрчимжүүлэх

Хуулийн шинэ зохицуулалт бий болгохгүйгээр төрийн болон нутгийн захиргааны байгууллага, хүүхэд хамгааллын байгууллага, цагдаа, онцгой байдал, боловсрол, эрүүл мэндийн байгууллагын хамтын ажиллагааг нэмэгдүүлж, дараах арга хэмжээг хэрэгжүүлэх:

1. эцэг, эх, асран хамгаалагчид чиглэсэн сургалт, мэдээлэл;
2. хүүхдийн осол, гэмтлээс урьдчилан сэргийлэх нөлөөллийн ажил;
3. хүүхдийг хараа, хяналтгүй орхих эрсдэлийн талаар олон нийтэд мэдээлэх;
4. эрсдэлт нөхцөлтэй өрхийг эрт илрүүлэх;
5. хамтарсан багийн урьдчилан сэргийлэх ажиллагааг эрчимжүүлэх;
6. хүүхэд хамгааллын үйлчилгээний мэдээлэл, бүртгэл, хяналтыг сайжруулах.

Энэ нь одоо байгаа хуульд туссан урьдчилан сэргийлэх үйлчилгээний тогтолцоог хэрэгжүүлэхэд төвлөрнө. Хүүхэд хамгааллын тухай хуульд хүүхэд хамгааллын үйлчилгээний нэг хэлбэрийг урьдчилан сэргийлэх үйлчилгээ гэж тодорхойлсон бөгөөд хүүхдийг эрсдэлт нөхцөлд орохоос урьдчилан сэргийлэх сургалт, нөлөөллийн үйл ажиллагаа зохион байгуулах чиг үүрэг мөн тусгагдсан.

Эерэг тал

· Хуулийн шинэ хориг тогтоохгүйгээр богино хугацаанд хэрэгжүүлэх боломжтой.
· Иргэд, эцэг, эх, асран хамгаалагчийн мэдлэг, хандлага, урьдчилан сэргийлэх дадлыг сайжруулахад чиглэнэ.
· Төрийн байгууллагуудын уялдаа холбоог нэмэгдүүлэх боломжтой.
· Хүүхэд хамгааллын анхан шатны урьдчилан сэргийлэх үйлчилгээг бэхжүүлэх боломжтой.
· Нэмэлт эрх зүйн хариуцлага бий болгохтой холбоотой эрсдэлийг үүсгэхгүй.

Сөрөг тал

· Зөвхөн мэдээлэл, сургалт, нөлөөллийн арга хэмжээ нь тухайн үйлдлийг хориглосон заавал мөрдөх эрх зүйн хэм хэмжээний орлуулга болохгүй.
· Иргэдийн мэдлэг, хандлагаас ихээхэн хамааралтай.
· Хүүхдийг эрсдэлтэй нөхцөлд орхих үйлдэл гарсан үед ямар эрх зүйн шаардлага зөрчигдсөнийг шууд тодорхойлоход хүндрэлтэй байж болно.
· Орон нутаг, байгууллага бүрийн урьдчилан сэргийлэх арга хэмжээний хэрэгжилтийн түвшин харилцан адилгүй байх боломжтой.
· Тогтвортой үр дүнд хүрэхийн тулд байнгын санхүүжилт, сургалт, хяналт шаардлагатай.

Гуравдугаар хувилбар: Хүүхэд хамгааллын тухай хуульд тусгай хориглох зохицуулалт нэмэх

Хүүхэд хамгааллын тухай хуульд Найм хүртэлх насны хүүхдийг насанд хүрсэн харгалзах хүнгүйгээр, түүний амь нас, эрүүл мэнд, аюулгүй байдалд нь эрсдэл учруулж болзошгүй нөхцөлд бага насны хүүхдийг харгалзах насанд хүрсэн хүнгүйгээр амь нас, эрүүл мэнд, аюулгүй байдалд нь эрсдэл учруулж болзошгүй нөхцөлд орхихыг хориглосон тусгай зохицуулалт шинээр нэмэх.

Судалгаанд санал болгож буй томьёолол: “Найм хүртэлх насны хүүхдийг насанд хүрсэн харгалзах хүнгүйгээр, түүний амь нас, эрүүл мэнд, аюулгүй байдалд нь эрсдэл учруулж болзошгүй нөхцөлд орхихыг хориглоно.”

Энэ хувилбар нь хүүхэд бодитоор осол, гэмтэлд өртсөний дараа хариу арга хэмжээ авах бус, эрсдэл үүсэхээс өмнө урьдчилан сэргийлэх эрх зүйн шаардлагыг тодорхой болгоход чиглэнэ.

Эерэг тал

· Хориглох үйлдэл, хамгаалах объект, хамгаалах ашиг сонирхлыг хуульд тодорхой тусгах боломжтой.
· Эцэг, эх, асран хамгаалагч болон хүүхдийг харгалзаж байгаа этгээдэд хүүхдийн аюулгүй байдлыг хангах эрх зүйн шаардлага ойлгомжтой болно.
· Хүүхэд хамгааллын байгууллага болон холбогдох байгууллага урьдчилан сэргийлэх арга хэмжээ авахад эрх зүйн тодорхой үндэслэл бүрдэнэ.
· Зөвхөн хүүхдийг “цоожлон орхих” бус, амь нас, эрүүл мэнд, аюулгүй байдалд эрсдэл учруулж болзошгүй бусад нөхцөлийг хамруулах боломжтой.
· Хүүхдийн осол, гэмтлээс урьдчилан сэргийлэх бодлогын зорилготой уялдана.
· Одоогийн Хүүхэд хамгааллын тухай хуулийн хүүхдийг эрсдэлт нөхцөлд өртөхөөс урьдчилан сэргийлэх зорилгыг илүү тодорхой үйлдэлтэй холбох боломжтой.

Сөрөг тал

· “Найм хүртлэх насны хүүхэд”, “харгалзах насанд хүрсэн хүн”, “эрсдэл учруулж болзошгүй нөхцөл”, “орхих” зэрэг ойлголтыг нарийвчлан тодорхойлох шаардлагатай.
· Хэт ерөнхий томьёолол хэрэглэвэл эцэг, эх, асран хамгаалагчийн өдөр тутмын хэвийн үйл ажиллагаанд үндэслэлгүй хязгаарлалт үүсгэх эрсдэлтэй.
· Хуулийн шинэ зохицуулалтыг хэрэгжүүлэхтэй холбоотой байгууллагын уялдаа, сургалт, мэдээлэл, хяналтын нэмэлт хэрэгцээ гарч болно.
· Хоригийг зөрчсөн тохиолдолд ямар эрх зүйн үр дагавар үүсэхийг бусад хууль тогтоомжтой уялдуулан тодорхойлох шаардлагатай.
· Зохицуулалтыг хэрэгжүүлэхэд тухайн хүүхдийн нас, орчны нөхцөл, эрсдэлийн бодит түвшинг нөхцөл байдлын үнэлгээгээр тогтоох шаардлага үүсэж болно.



Хувилбаруудын харьцуулалт

	Шалгуур
	1.Нэмэлт зохицуулалт хийхгүй
	2. Урьдчилан сэргийлэх арга хэмжээг эрчимжүүлэх
	3.Хуульд тусгай хориг нэмэх

	Эрх зүйн тодорхой байдал
	Одоо байгаа түвшинд хадгалагдана
	Мэдээлэл, арга хэмжээний түвшинд сайжирна
	Шинэ хоригийн агуулга тодорхой болно

	Урьдчилан сэргийлэх боломж
	
Одоо байгаа тогтолцоонд тулгуурлана
	Сургалт, нөлөөллөөр нэмэгдэнэ
	Урьдчилан сэргийлэх эрх зүйн шаардлага бий болно

	Хүүхдийн аюулгүй байдал 
	Одоо байгаа хамгаалалтын тогтолцоогоор хангана
	Хандлага, мэдлэгээр дамжин сайжрах боломжтой
	Эрсдэлтэй нөхцөлд үлдээхээс өмнө хориглох боломж бүрдэнэ

	Эцэг, эхийн үүргийн тодорхой байдал
	Ерөнхий зохицуулалтад үлдэнэ
	Мэдээлэл, сургалтаар тайлбарлана
	
Хуульд тавигдах шаардлага илүү тодорхой болно

	Хэрэгжүүлэх зардал
	Нэмэлт зардал харьцангуй бага
	Сургалт, нөлөөллийн зардал шаардана
	Сургалт, хэрэгжилтийн зохион байгуулалтын зардал гарч болно

	Байгууллагын хэрэгжилт
	Одоо байгаа тогтолцоо
	Байгууллага хоорондын уялдаа шаардана
	Шинэ зохицуулалтыг хэрэгжүүлэх уялдаа шаардана

	Хууль хоорондын уялдаа
	Одоогийн байдлаар хадгалагдана
	Одоогийн зохицуулалтад тулгуурлана
	
Бусад хуультай нарийвчлан уялдуулах шаардлагатай



Дээрх зохицуулалтын хувилбаруудыг харьцуулан үзэхэд асуудлыг зөвхөн мэдээлэл, сургалт, урьдчилан сэргийлэх арга хэмжээгээр шийдвэрлэх нь одоо байгаа тогтолцоог дэмжих боломжтой боловч найм хүртлэх насны хүүхдийг эрсдэлтэй нөхцөлд харгалзах насанд хүрсэн хүнгүйгээр орхихоос урьдчилан сэргийлэх тодорхой эрх зүйн шаардлагыг бий болгох нөхцөлтэй байна.

Харин Хүүхэд хамгааллын тухай хуульд тусгай хориглох зохицуулалт нэмэх хувилбар нь хүүхдийн амь нас, эрүүл мэнд, аюулгүй байдлыг хамгаалах урьдчилан сэргийлэх шаардлагыг хуульд тодорхой тусгах боломжийг бүрдүүлэх боловч нэр томьёо, хамрах хүрээ, хэрэгжүүлэх механизм болон бусад хууль тогтоомжтой уялдааг нарийвчлан тогтоох шаардлагатай байна.

Иймээс цаашид “Найм хүртлэх насны хүүхэд”, “харгалзах насанд хүрсэн хүн”, “эрсдэл учруулж болзошгүй нөхцөл”, “орхих” гэсэн ойлголтыг тодорхой болгож, хүүхдийн эрх, эцэг, эхийн эрх, үүрэг болон хууль хоорондын уялдааг хангах замаар Хүүхэд хамгааллын тухай хуульд урьдчилан сэргийлэх шинжтэй тодорхой зохицуулалт тусгах боломжийг нарийвчлан судлах шаардлагатай гэж үзэв.


ТАВ. ЗОХИЦУУЛАЛТЫН ХУВИЛБАРЫН ҮР НӨЛӨӨГ ТАНДАН СУДАЛСАН 							БАЙДАЛ

Хууль тогтоомжийн хэрэгцээ, шаардлагыг урьдчилан тандан судлах аргачлалд заасан ерөнхий асуултуудыг ашиглан сонгосон зохицуулалтын хувилбар болох Найм хүртэлх насны хүүхдийг насанд хүрсэн харгалзах хүнгүйгээр, түүний амь нас, эрүүл мэнд, аюулгүй байдалд нь эрсдэл учруулж болзошгүй нөхцөлд орхихыг хориглох зохицуулалтын хүний эрх, эдийн засаг, нийгэмд үзүүлэх үр нөлөөг тандан судлав.
5.1. ХҮНИЙ ЭРХЭД ҮЗҮҮЛЭХ ҮР НӨЛӨӨ
	Холбогдох асуултууд
	Хариулт
	Тайлбар

	1.1.1.Ялгаварлан гадуурхахыг хориглох эсэх
	Тийм
	Зохицуулалт нь хүүхдийн нас, хүйс, гэр бүлийн байдал, оршин суугаа газар болон бусад байдлаар ялгаварлан гадуурхахгүйгээр найм хүртлэх насны бүх хүүхдийн аюулгүй байдлыг хамгаална.

	1.1.2.Ялгаварлан гадуурхсан буюу аль нэг бүлэгт давуу байдал үүсгэх эсэх
	Үгүй
	Тодорхой бүлэгт давуу байдал бий болгох бус, эрсдэлд өртөх магадлал өндөртэй найм хүртлэх насны хүүхдийг адил тэгш хамгаална.

	1.2.1. Оролцоог хангах эсэх
	Тийм
	Эцэг, эх, асран хамгаалагч, хүүхэд хамгааллын байгууллага болон холбогдох мэргэжлийн байгууллагын оролцоог хангах боломжтой.

	1.2.2. Эрх, хууль ёсны ашиг сонирхол нь хөндөгдөж болзошгүй иргэдийг тодорхойлсон эсэх
	Тийм
	Найм хүртлэх насны хүүхэд, тэдний эцэг, эх, асран хамгаалагч, харгалзан дэмжигч болон хүүхэд хамгааллын үйлчилгээ үзүүлэгч байгууллагууд хамаарна.

	1.3.1. Хүний эрхийг хөхиүлэн дэмжих, хангах, хамгаалах явцад ахиц гарах эсэх
	Тийм
	Хүүхдийн амь нас, эрүүл мэнд, аюулгүй байдлыг хамгаалах урьдчилан сэргийлэх эрх зүйн баталгаа бий болно.

	1.3.2. Олон улсын хүний эрхийн гэрээ, зөвлөмжид нийцэх эсэх
	Тийм
	Хүүхдийн эрх, хүүхдийн дээд ашиг сонирхол, хүүхдийг хамгаалах төрийн үүргийг хэрэгжүүлэхэд чиглэнэ.

	1.3.3. Хүний эрхийг зөрчигчдөд хүлээлгэх хариуцлагыг тусгах эсэх
	Үгүй
	Энэхүү төсөлд голчлон урьдчилан сэргийлэх хориглох зохицуулалт бий болгох бөгөөд хариуцлагыг холбогдох хууль тогтоомжтой уялдуулан шийдвэрлэнэ.

	2.1. Хүний эрхийг хязгаарлах бол хууль ёсны зорилгод нийцэх эсэх
	Тийм
	Хүүхдийн амь нас, эрүүл мэнд, аюулгүй байдлыг хамгаалах хууль ёсны зорилготой.

	2.2. Хязгаарлалт тогтоох нь зайлшгүй эсэх
	Тийм
	Найм хүртлэх насны хүүхдийг эрсдэлтэй нөхцөлд харгалзах насанд хүрсэн хүнгүйгээр орхихоос урьдчилан сэргийлэх тодорхой эрх зүйн шаардлага бий болгох хэрэгцээтэй.

	3.1. Жендэрийн үзэл баримтлалыг тусгасан эсэх
	Тийм
	Хүүхэд болон эцэг, эх, асран хамгаалагчийг хүйсээр ялгаварлахгүй.

	3.2. Эрэгтэй, эмэгтэй хүний тэгш эрх, боломж, хандлагын баталгааг бүрдүүлэх эсэх
	Тийм
	Эцэг, эх, асран хамгаалагчийн үүргийг хүйсээр ялгаварлахгүйгээр адил тэгш авч үзнэ.



5.2. ЭДИЙН ЗАСАГТ ҮЗҮҮЛЭХ НӨЛӨӨ

Санал болгож буй зохицуулалт нь аж ахуйн нэгж, байгууллага, иргэнд шууд эдийн засгийн шинэ дарамт бий болгох зорилготой биш.

Харин хүүхэд хамгааллын байгууллагын сургалт, мэдээлэл, урьдчилан сэргийлэх ажиллагаа болон хүүхэд хамгааллын үйлчилгээтэй холбоотой төрийн зардалд тодорхой хэмжээгээр нэмэлт хэрэгцээ үүсэх боломжтой.

Урт хугацаанд хүүхдийн амь нас, эрүүл мэндэд учирч болох осол, гэмтэл, эмчилгээ, хамгааллын үйлчилгээ болон бусад нийгмийн зардлыг бууруулахад урьдчилан сэргийлэх зохицуулалт эерэг нөлөө үзүүлэх боломжтой.

5.3. НИЙГЭМД ҮЗҮҮЛЭХ ҮР НӨЛӨӨ
	Холбогдох асуултууд
	Хариулт
	Тайлбар

	1.1. Шинээр ажлын байр бий болох эсэх
	Үгүй
	Шууд шинэ ажлын байр бий болгох зорилготой биш.

	1.2. Ажлын байрны цомхотгол бий болгох эсэх
	Үгүй
	Хөдөлмөр эрхлэлтэд сөргөөр нөлөөлөх зохицуулалт агуулаагүй.

	2.1. Тэгш бус байдал үүсгэх эсэх
	Үгүй
	Найм хүртлэх насны бүх хүүхдэд адил үйлчилнэ.

	2.2. Эмзэг бүлэгт сөрөг нөлөө үзүүлэх эсэх
	Үгүй
	Эрсдэлд өртөх магадлал өндөртэй хүүхдийг хамгаалах урьдчилан сэргийлэх ач холбогдолтой.

	3.1. Төрийн байгууллагуудын үүрэг, үйл ажиллагаанд нөлөөлөх эсэх
	Тийм
	Эрсдэлийг илрүүлэх, үнэлэх, урьдчилан сэргийлэх арга хэмжээ авах эрх зүйн үндэс тодорхой болно.

	3.2. Төрийн захиргааны албан хаагчдын үүрэгт нөлөөлөх эсэх
	Тийм
	Эрсдэлтэй нөхцөлд арга хэмжээ авах үйл ажиллагаатай уялдана.

	3.3. Иргэдийн шүүхэд хандах эрхэд нөлөөлөх эсэх
	Үгүй
	Шүүхэд хандах эрхийг хязгаарлахгүй.

	4.1. Хүүхдийн эрүүл мэнд, амь нас, аюулгүй байдалд нөлөөлөх эсэх
	Тийм
	Хүүхдийг ахуйн болон хүрээлэн буй орчны эрсдэлээс урьдчилан сэргийлэх нөхцөл сайжирна.

	4.2. Хүүхдийн осол, гэмтлийн эрсдэлийг бууруулахад нөлөөлөх эсэх
	Тийм
	Хүүхдийг эрсдэлтэй нөхцөлд хараа хяналтгүй орхихоос урьдчилан сэргийлэх эрх зүйн үндэс бүрдэнэ.

	5.1. Нийгмийн үйлчилгээний чанар, хүртээмжид нөлөөлөх эсэх
	Тийм
	Эрсдэлт нөхцөлд байгаа хүүхдийг илрүүлэх, хамгаалах, шаардлагатай үйлчилгээнд холбон зуучлах ажиллагаатай уялдана.

	6.1. Нийгмийн аюулгүй байдалд нөлөөлөх эсэх
	Тийм
	Эрсдэлтэй нөхцөл байдлыг эрт илрүүлэх, таслан зогсоох боломж нэмэгдэнэ.

	7.1. Гэр бүлийн харилцаанд нөлөөлөх эсэх
	Тийм
	Эцэг, эх, асран хамгаалагчийн хүүхдийн аюулгүй байдлыг хангах үүргийг тодорхой болгоно.

	7.2. Хүүхдийн хөгжил, хамгаалалд нөлөөлөх эсэх
	Тийм
	Хүүхэд аюулгүй орчинд өсөж хөгжих нөхцөлийг дэмжинэ.

	7.3. Эцэг, эхийн эрх, үүрэгт нөлөөлөх эсэх
	Тийм
	Хүүхдийг эрсдэлтэй нөхцөлд харгалзах насанд хүрсэн хүнгүйгээр орхихгүй байх үүргийн эрх зүйн үндэс тодорхой болно.



Дээрх үр нөлөөний үнэлгээг нэгтгэн үзэхэд санал болгож буй зохицуулалт нь найм хүртлэх насны хүүхдийн амь нас, эрүүл мэнд, аюулгүй байдлыг хамгаалах, хүүхдийн эрхийг зөрчигдөхөөс урьдчилан сэргийлэх, эцэг, эх, асран хамгаалагчийн хүүхдийн аюулгүй байдлыг хангах үүргийг тодорхой болгох, хүүхэд хамгааллын байгууллагын урьдчилан сэргийлэх үйл ажиллагааны эрх зүйн үндсийг тодорхой болгох эерэг үр нөлөөтэй байна.
Эдийн засгийн хувьд аж ахуйн нэгж, иргэдэд шууд эдийн засгийн шинэ дарамт бий болгох нөлөө бага бөгөөд үндсэндээ хүүхэд хамгааллын тогтолцооны хүрээнд хэрэгжих боломжтой. Харин зохицуулалтын хэрэгжилтийн явцад эцэг, эх, асран хамгаалагчийн эрхийг үндэслэлгүйгээр хязгаарлахгүй байх, төрийн байгууллагаас хэт өргөн хүрээнд тайлбарлан хэрэглэхээс сэргийлэхийн тулд “найм хүртлэх насны хүүхэд”, “харгалзах насанд хүрсэн хүн”, “эрсдэл учруулж болзошгүй нөхцөл”, “орхих” гэсэн ойлголтыг тодорхой, ойлгомжтой томьёолох шаардлагатай.
Иймд сонгосон зохицуулалтын хувилбар нь хүүхдийн эрхийг хамгаалах урьдчилан сэргийлэх зорилгод нийцэж байгаа бөгөөд хуулийн төсөл боловсруулахдаа холбогдох хууль тогтоомж, хүүхэд хамгааллын үйлчилгээний тогтолцоо болон хэрэгжилтийн механизмыг уялдуулан нарийвчлах шаардлагатай гэж дүгнэв. 

ЗУРГАА. ХЭРЭГЖИЛТИЙН ЭРСДЭЛ

Хэрэгжилтийн эрсдэл гэдэг нь хуулийн төсөлд тусгасан зохицуулалтыг хэрэгжүүлэх явцад хуульд заасан зорилго, үр дүнд бүрэн хүрэхэд сөргөөр нөлөөлж болзошгүй хүчин зүйл, нөхцөл байдлыг хэлнэ.

	№
	Хэрэгжилтийн эрсдэл
	
	Эрсдэлийн шалтгаан
	Эрсдэлийг бууруулах арга хэмжээ

	1
	Зохицуулалтыг иргэд бүрэн ойлгохгүй байх
	
	“Найм хүртлэх насны хүүхэд”, “харгалзах насанд хүрсэн хүнгүйгээр орхих” ойлголтыг буруу тайлбарлах эрсдэлтэй
	Хуулийн ойлголтыг тодорхой томьёолж, олон нийтэд мэдээлэл, сургалт хийх

	2
	Хяналт шалгалт хэрэгжихгүй байх
	
	Хүүхэд хамгааллын байгууллага, цагдаа болон бусад байгууллагын уялдаа сул байх
	Байгууллагуудын чиг үүрэг, мэдээлэл солилцох журмыг тодорхой болгох

	3
	Гэр бүлийн нөхцөл байдлыг харгалзахгүй хэрэглэх
	
	Өрхийн орлого, ажил эрхлэлт, ахуйн нөхцөл өөр өөр байдаг
	Зөрчил бүрт нөхцөл байдлыг харгалзан үзэх, хүүхдийн эрх ашигт нийцүүлэн хэрэглэх

	4
	Хэт өргөн хүрээнд хариуцлага хүлээлгэх
	
	Хүүхдийг богино хугацаанд хараа хяналтгүй үлдээсэн тохиолдлыг ялгамжгүй авч үзэх
	Үйлдлийн хугацаа, нөхцөл байдал, хүүхдэд учирсан эрсдэлийг ялгамжтай зохицуулах

	5
	Байгууллагуудын мэдээллийн уялдаа муу байх
	
	Хүүхэд хамгааллын мэдээлэл цагдаагийн болон орон нутгийн байгууллагын мэдээлэлтэй уялдахгүй байх
	Мэдээлэл хүлээн авах, шилжүүлэх, хариу арга хэмжээ авах нэгдсэн зохицуулалт бий болгох

	6
	Хүүхэд хамгааллын үйлчилгээний ачаалал нэмэгдэх
	
	Илрүүлэх, мэдээлэх тохиолдол нэмэгдэх
	Хүүхэд хамгааллын ажилтан, үйлчилгээний хүртээмжийг үе шаттай нэмэгдүүлэх

	7
	Иргэд мэдээлэхээс зайлсхийх
	
	Гэр бүлийн асуудал гэж үзэх, хариуцлага хүлээхээс болгоомжлох
	Мэдээлэх сувгийг ойлгомжтой болгож, мэдээлэгчийн нууцлал, хүүхдийн эрхийг хамгаалах

	8
	Хуулийн зохицуулалт бусад хуультай зөрчилдөх
	
	Хүүхдийн эрх, гэр бүлийн харилцаа, зөрчил, эрүүгийн болон нийгмийн хамгааллын зохицуулалттай уялдах шаардлагатай
	Холбогдох хууль тогтоомжид нийцүүлэн давхардал, хийдлийг арилгах



Хуулийн төсөлд тусгасан зохицуулалтыг хэрэгжүүлэхэд хууль сахиулах болон хүүхэд хамгааллын байгууллагуудын хүний нөөц, байгууллага хоорондын мэдээлэл солилцоо, хяналт шалгалтын уялдаа холбоо хангалтгүй байх, иргэд шинэ зохицуулалтыг нэг мөр ойлгохгүй байх зэрэг эрсдэл үүсэж болзошгүй.

Мөн “Найм хүртлэх насны хүүхдийг харгалзах насанд хүрсэн хүнгүйгээр орхих” үйлдлийг нөхцөл байдлаас нь үл хамааран өргөн хүрээнд тайлбарлах эрсдэлтэй. Иймд хуулийн нэр томьёо, хамрах хүрээг тодорхой тогтоож, хүүхдийн нас, үлдээсэн хугацаа, орчин нөхцөл, хүүхдийн эрүүл мэнд, аюулгүй байдалд бодит эрсдэл үүссэн эсэх зэрэг нөхцөлийг харгалзан хэрэгжүүлэх нь зүйтэй.

Эрсдэлийг бууруулах үндсэн арга хэмжээ нь холбогдох байгууллагуудын чиг үүргийг тодорхой болгох, хэрэгжилтийн нэгдсэн заавар, аргачлал боловсруулах, олон нийтэд мэдээлэл сурталчилгаа хийх, хүүхэд хамгааллын үйлчилгээний хүртээмжийг нэмэгдүүлэхэд чиглэнэ.

ДОЛОО. ЗӨВЛӨМЖ

Хуулийн төсөлд тусгасан найм хүртлэх насны хүүхдийг харгалзах насанд хүрсэн хүнгүйгээр орхихыг хориглох зохицуулалт нь хүүхдийн амь нас, эрүүл мэнд, аюулгүй байдал, эрх, хууль ёсны ашиг сонирхлыг хамгаалах, хүүхэд хамгааллын урьдчилан сэргийлэх тогтолцоог бэхжүүлэхэд чиглэнэ.

Зохицуулалтыг хэрэгжүүлэхдээ дараах ерөнхий зөвлөмжийг баримтлах нь зүйтэй. Үүнд:

Нэг. Хуулийн нэр томьёо, хамрах хүрээг тодорхой болгох: “Найм хүртлэх насны хүүхэд”, “харгалзах насанд хүрсэн хүнгүйгээр орхих” зэрэг ойлголтыг тодорхой, нэг мөр ойлгогдохоор томьёолж, хэрэгжүүлэгч байгууллага болон иргэдэд ялгаатай тайлбарлагдах эрсдэлийг бууруулах. 

Хоёр. Хүүхдийн эрх, дээд ашиг сонирхлыг нэн тэргүүнд тавих: Хууль хэрэгжүүлэхдээ зөвхөн хариуцлага хүлээлгэхэд бус, хүүхдийг эрсдэлээс урьдчилан сэргийлэх, хамгаалах, шаардлагатай тусламж, үйлчилгээнд холбон зуучлахад чиглүүлэх.

Гурав. Урьдчилан сэргийлэх арга хэмжээг түлхүү хэрэгжүүлэх: Эцэг, эх, асран хамгаалагчид болон олон нийтэд найм хүртлэх насны хүүхдийг хараа хяналтгүй орхихоос үүсэх эрсдэлийн талаар тогтмол мэдээлэл, сургалт, зөвлөгөө өгөх.

Дөрөв. Хариуцлагын зохицуулалтыг ялгамжтай хэрэглэх: Хүүхдийг харгалзах хүнгүйгээр орхисон үйлдэл бүрийг ижил түвшинд авч үзэхгүйгээр хүүхдийн нас, орчин нөхцөл, орхисон хугацаа, бодит эрсдэл болон учирсан хор уршгийг харгалзан үзэх зохицуулалтыг бий болгох.

Тав. Төрийн байгууллагуудын уялдаа холбоог сайжруулах: Цагдаа, хүүхэд, гэр бүлийн нийгмийн ажилтан, эрүүл мэнд, боловсрол, орон нутгийн байгууллага хооронд хүүхдийн эрсдэлийг илрүүлэх, мэдээлэх, үнэлэх, хамгаалах, үйлчилгээ үзүүлэх үйл ажиллагааны уялдааг хангах.

Зургаа. Хүүхэд хамгааллын үйлчилгээний хүртээмжийг нэмэгдүүлэх: Хууль хэрэгжсэнээр хүүхэд хамгааллын байгууллагад ирэх дуудлага, мэдээлэл нэмэгдэх боломжтой тул хүний нөөц, санхүүжилт, үйлчилгээний чадавхыг үе шаттайгаар нэмэгдүүлэх.

Долоо. Хүүхэд, гэр бүлийг дэмжих бодлоготой уялдуулах: Зохицуулалтыг зөвхөн хариуцлага хүлээлгэх арга хэрэгсэл болгохгүй, ажил эрхлэлт, ядуурал, гэр бүлийн хүчирхийлэл, хүүхэд харах үйлчилгээний хүртээмж зэрэг хүүхдийг хараа хяналтгүй үлдээхэд нөлөөлж болох нийгэм, эдийн засгийн хүчин зүйлтэй уялдуулан хэрэгжүүлэх.

Найм. Мэдээлэх, хяналт тавих тогтолцоог боловсронгуй болгох: Хүүхэд эрсдэлд орсон талаарх мэдээллийг шуурхай хүлээн авах, холбогдох байгууллагад шилжүүлэх, нөхцөл байдлын үнэлгээ хийх, хамгааллын арга хэмжээ авах тодорхой журам, мэдээллийн сувгийг бүрдүүлэх.

Ес. Хууль тогтоомжийн уялдааг хангах: Шинээр бий болгох зохицуулалтыг хүүхдийн эрх, хүүхэд хамгаалал, гэр бүлийн харилцаа, зөрчлийн болон эрүүгийн эрх зүйн холбогдох зохицуулалттай уялдуулж, давхардал, хийдэл, зөрчлийг арилгах.

Арав. Хэрэгжилтийн үр дүнг тогтмол үнэлэх: Хууль хэрэгжиж эхэлснээс хойш хүүхдийг хараа хяналтгүй орхисон талаарх дуудлага, мэдээлэл, илэрсэн зөрчил, хүүхэд хамгааллын үйлчилгээ авсан тохиолдол болон хүүхдийн эрсдэлийн үзүүлэлтэд үндэслэн хэрэгжилтийн үр нөлөөг тодорхой хугацаанд үнэлж, шаардлагатай бол зохицуулалтыг боловсронгуй болгох.

Иймд хуулийн төсөлд тусгах зохицуулалтыг хэрэгжүүлэхдээ хариуцлага хүлээлгэхээс илүүтэйгээр хүүхдийг эрсдэлд орохоос урьдчилан сэргийлэх, эцэг, эх, асран хамгаалагчийг дэмжих, хүүхэд хамгааллын байгууллагын чадавхыг бэхжүүлэх, төрийн байгууллагуудын уялдаа холбоог хангах зарчмыг баримтлах нь зүйтэй.

НАЙМ. ДҮГНЭЛТ

Хуулийн төслөөр найм хүртлэх насны хүүхдийг харгалзах насанд хүрсэн хүнгүйгээр орхихоос урьдчилан сэргийлэх, хүүхдийн амь нас, эрүүл мэнд, аюулгүй байдал, эрх, хууль ёсны ашиг сонирхлыг хамгаалах эрх зүйн зохицуулалтыг боловсронгуй болгох шаардлагатай байна.

Судалгааны үр дүнгээс үзэхэд найм хүртлэх насны хүүхэд нь өөрийгөө хамгаалах, эрсдэлийг зөв үнэлэх, аюултай нөхцөл байдлаас бие даан гарах чадвар хязгаарлагдмал байдаг тул тэднийг насанд хүрсэн хүний зохих хараа, хяналт, хамгаалалтгүйгээр орхих нь ахуйн осол, гэмтэл, гал түймэр, бусад эрсдэлд өртөх нөхцөлийг нэмэгдүүлэх боломжтой байна.

Иймд хүүхдийг харгалзах насанд хүрсэн хүнгүйгээр орхихоос урьдчилан сэргийлэх, илэрсэн тохиолдолд хүүхдийг шуурхай хамгаалах, шаардлагатай тусламж, үйлчилгээнд хамруулах, зөрчил гаргасан этгээдэд нөхцөл байдалд нь тохирсон хариуцлага хүлээлгэх эрх зүйн зохицуулалт шаардлагатай гэж дүгнэж байна.

Гэхдээ уг зохицуулалтыг хэрэгжүүлэхдээ гэр бүлийн бодит нөхцөл байдал, эцэг, эх, асран хамгаалагчийн ажил, амьдралын нөхцөл, хүүхдийн нас, үлдээсэн хугацаа, орчин нөхцөл болон хүүхдэд бодит эрсдэл үүссэн эсэхийг харгалзан үзэх шаардлагатай. Хуулийн зохицуулалт нь гэр бүлд үндэслэлгүй дарамт бий болгох бус, хүүхдийн аюулгүй байдлыг хангах, эцэг, эх, асран хамгаалагчийг хүүхдээ зохих ёсоор хамгаалан асрах нөхцөлөөр дэмжихэд чиглэх нь зүйтэй.

Мөн уг зохицуулалтыг хэрэгжүүлэхэд хүүхэд хамгааллын байгууллага, цагдаа, эрүүл мэнд, боловсрол, орон нутгийн байгууллагуудын хамтын ажиллагаа, мэдээлэл солилцоо, хүний нөөц, үйлчилгээний хүртээмж чухал ач холбогдолтой байна. Иймд хууль батлагдсантай зэрэгцэн хэрэгжүүлэх журам, аргачлал, мэдээлэл сурталчилгаа, урьдчилан сэргийлэх сургалт болон хүүхэд хамгааллын үйлчилгээний чадавхыг бэхжүүлэх арга хэмжээг хэрэгжүүлэх шаардлагатай.

Түүнчлэн хуулийн төсөл нь хүүхдийн эрх, хүүхэд хамгаалал, гэр бүлийн харилцаа, зөрчлийн болон эрүүгийн хууль тогтоомжийн холбогдох зохицуулалттай уялдсан байх бөгөөд давхардал, хийдэл, зөрчил үүсгэхгүй байх зарчмыг баримтлах шаардлагатай.

[bookmark: _GoBack]Иймээс найм хүртлэх насны хүүхдийг харгалзах насанд хүрсэн хүнгүйгээр орхихоос урьдчилан сэргийлэх, хүүхдийн аюулгүй байдлыг хангах зорилгоор эрх зүйн зохицуулалтыг тодорхой болгож, холбогдох хууль тогтоомжид нэмэлт, өөрчлөлт оруулах нь зүйтэй гэж ерөнхийд нь дүгнэж байна. Уг зохицуулалтыг хэрэгжүүлэхдээ хүүхдийн дээд ашиг сонирхол, урьдчилан сэргийлэх, хүүхэд болон гэр бүлийг дэмжих, нөхцөл байдалд тохирсон хариуцлага хүлээлгэх зарчмыг баримтлах нь зүйтэй.

